Peter Hansen-Nord (V), 1999-05-26:
I Venstre anser vi anden behandling af lovforslag nr. L 234 som den stort set i hvert fald distributionsmæssige afslutning på et meget stort projekt, som har stået på i mere
end et halvt år.
Vi hilser med meget stor tilfredshed i partiet Venstre, at vi nu får åbnet den danske elsektor, at vi får etableret de vandtætte skotter i selve selskabsopdelingen, der gør, at et konkurrencemarked for elsektoren kan komme til at fungere.
Vi hilser ligeledes med stor tilfredshed en række nyskabelser, som har fundet sted inden for miljøreguleringen, og her er der især principperne om omsættelige CO2-kvoter, at man kan opspare ubrugte kvoter, at man mod en beskeden afgift kan få lov at overskride sine kvoter, at vi har fået indført et princip om, at meget store energitunge virksomheder kan blive delvis fritaget ved køb af vedvarende energi over et vist forbrug.
I det hele taget er der på miljøreguleringsområdet så mange spændende ting sat i gang, som i øvrigt kan bruges på mange andre områder.
Nu prøver vi det her i energisektoren, og så bliver det spændende at følge i de kommende år, hvorledes dette kommer til at løbe af stabelen.
Vi har ikke kunnet få alt, hvad vi gerne ville have i sådan et forlig, det giver sig selv, og hermed vil jeg gerne sige, at selve indholdet, selve mængderne osv. omkring miljøreguleringen havde vi gerne set var blevet større og dermed havde givet mere fleksibilitet for sektoren.
Vi har i den afsluttende fase endelig fået sat tingene på plads omkring vindmøllerne.
Det skal ingen hemmelighed være, at der lå noget uklarhed omkring, hvad der stod i reformteksten, og det fik vi så endelig på plads i sidste ombæring.
Det her er et så stort projekt og en så særlig øvelse, hvor man går fra et monopolmarked til et konkurrencemarked, at alle forligspartierne nok vil opleve forskellige former for kritik og andet her i den fase, vi kommer ind i, hvor vi går fra monopolmarkedet til konkurrencemarkedet.
På den anden side er jeg heller ikke et øjeblik i tvivl om, at ligesom det har været med en Storebæltsbro, vil alle danskere om ganske få år spørge sig selv: Hvordan har vi egentlig nogen sinde kunnet leve en hverdag, uden at vi selv kunne få lov at bestemme, hvor vi ville købe vores el henne, hvor vi i det hele taget selv mere eller mindre var herre over, hvad prisen på vores elforbrug skulle være?
Vi erkender også, at der ligger en række uløste problemsæt, som forligskredsen gang på gang har bekræftet over for hinanden den vil tage op i en konstruktiv dialog og bl.a. sikre, at kraftværkerne kommer ordentligt fra start ud fra princippet om, at vi alle sammen ønsker en livskraftig kraftværkssektors fortsatte eksistens her i Danmark, og det må vi så hjælpe hinanden med. Vi er også blevet enige om, at vi for at opnå en mere fleksibel selskabsregulering også kigger på de eksisterende distributionsselskabers åbningsbalance.
Alt i alt siger vi tak for den konstruktive dialog, der har været.
Som sagt har vi ikke fået alt, men vi har fået nogle meget markante liberale ting igennem i elreformen, og
det, som alle jo ved og alle snakker om, er selvfølgelig den meget hurtige og markante markedsåbning.
Vi siger til vores forligsvenner, at vi til efteråret skal have løst de resterende problemer, og da er Venstre klar til at tage sin del af ansvaret.